钦定古今图书集成/理学汇编/学行典/第257卷 > 朱子大全集 > 《答刘韬仲》
## 钦定古今图书集成/理学汇编/学行典/第257卷 > 朱子大全集 > 《答刘韬仲》

“《接舆歌》而过孔子” ，盖欲以讽切孔子。孔子欲与之言，则趋而避之。孔子使子路问津于长沮杰溺，固将有以发之，而二人不答所问，傲然有非笑孔子之意。至于荷蓧丈人，知子路之贤，则止子路宿，杀鸡为黍而食之，见其二子焉，其亲之厚之如此。孔子使子路反见之，则先去而不愿见矣。数子者，若谓其无德而隐，则佯狂耕耘以避乱世，澹然不以富贵利达动其心，而确然自信不移，若有所得者。若谓其无故而隐，则危邦浊世，道既不行，亦未见其必可以仕也。特其道止于归洁其身，而不知圣人所谓仕止久速者，知所谓无可者矣，而未知所谓无不可者也。故其规模气象，不若圣人之正大。若以素隐行怪视之，愚意未知是否。

“无道而隐”，如蘧伯玉、柳下惠可也；“被发佯狂”，则行怪
矣。沮溺、荷蓧，亦非中行之士也。

《隐逸部·名贤列传一》